KIRJALLINEN KYSYMYS E-3366/01

esittäjä(t): Armando Cossutta (GUE/NGL) komissiolle

(6. joulukuuta 2001)

Aihe: Julkisia hankintoja koskevat sopimukset Italiassa ja mafia

Kysymys E-2663/01(1) koski Italian julkisten töiden ministerin Pietro Lunardin vakavaa lausuntoa, jonka mukaan julkisten hankintojen osalta mafian kanssa on elettävä. Komissio ei vastauksessaan käsitellyt tätä äskettäin esiin tullutta asiaa.

1. Kuinka komissio voi todeta, että Italian hallitus on aina osoittanut täysipainoista sitoutumista petosten vastaisiin toimiin, jos komission oma sitoutuminen on vielä ehdotuksen asteella (43 artiklan 1 kohta) ja jos Italian hallitus on asiasta vastaavan ministerin johdolla ilmaissut nimenomaisesti, että mafian kanssa on elettävä? Vaikuttaako tämä italialaisen ministerin lausunto perusteettomalta, ja jos vaikuttaa, millä perusteella?

2. Kuinka komissio voi tällaisten olosuhteiden vallitessa taata hankintasopimusten myöntämisessä tehokkaan valvonnan?

3. Kuinka ja millä välineillä komissio voi taata EU:n yrityksille, että ne ovat Italiassa tasa-arvoisessa asemassa hankintasopimuksia tehtäessä, jos nykyisen hallituksen mielestä mafian kanssa on elettävä?

(1) EYVL C 115 E, 16.5.2002, s. 142.

Frederik Bolkesteinin komission puolesta antama vastaus

(21. tammikuuta 2002)

1. Komissio muistutti arvoisan parlamentin jäsenen kirjalliseen kysymykseen E-2663/01(1) antamassaan vastauksessa esittäneensä julkisia tavaran- ja palveluhankintoja sekä julkisia rakennusurakoita koskevien menettelyjen yhteensovittamista koskevan Euroopan parlamentin ja neuvoston direktiiviehdotuksen 46 artiklan 1 kohdassa, että tarjouspyyntöön osallistumisen ulkopuolelle jätetään taloudellinen toimija, joka on tuomittu päätöksellä, johon ei voi hakea muutosta, rikollisjärjestön toimintaan osallistumisesta, lahjuksen antamisesta tai yhteisön taloudellisiin etuihin kohdistuneista petoksista.

Tässä yhteydessä komissio huomautti myös, että Italian hallitus on aina osoittanut pyrkivänsä noudattamaan kyseisessä ehdotuksessa tarkoitettuja tavoitteita. Tämän vuoksi komissio toteaa, että Italian hallitus on tähän asti ollut yhtä mieltä komission kanssa sen edellä mainitusta asiasta laatimista ehdotuksista ja tukenut niitä direktiiviehdotuksesta käydyissä keskusteluissa.

2. Komissio muistuttaa myös, että yhteisön voimassa olevissa direktiiveissä säädettyjen menettelyiden sekä niiden edistämän avoimuuden tarkoituksena on torjua lahjusmenettelyitä ja petoksia julkisissa hankinnoissa. Näiden menettelyjen noudattamista valvovat muun muassa komissio sekä kansalliset tuomioistuimet, ja valvonta edistää osaltaan näiden ilmiöiden torjumista.

Komissio on vakuuttunut siitä, että tultuaan hyväksytyksi ja astuttuaan voimaan uusi säädös edistää julkisten hankintamenettelyjen valvonnan tehostamista. Sopimusviranomaisilla on tällä hetkellä oikeus jättää tarjouspyyntöön osallistumisen ulkopuolelle taloudellinen toimija, joka on syyllistynyt edellä mainittuihin rikkomuksiin. Säädöksen myötä tämä oikeus muuttuu velvollisuudeksi.

3. Jos parlamentin jäsenen tietoon tulee julkisia hankintamenettelytapauksia, joissa Italian viranomaiset ovat suosineet rikollisjärjestöön yhteydessä olevia yrittäjiä ja jotka rikkovat tervettä kilpailua vastaan yhteisön tasolla, voi hän ilmoittaa niistä komissiolle. Tässä tapauksessa komissio tutkii saamansa tiedot ja pyytää tarpeen mukaan selvityksiä Italian viranomaisilta, tutkiakseen, onko syytä aloittaa EY:n perustamissopimuksen 226 artiklan (entisen 169 artiklan) mukainen jäsenyysvelvoitteiden noudattamatta jättämistä koskeva menettely.

(1) EYVL C 115 E, 16.5.2002, s. 142.